BBC Hausa - News - Kotu ta sami tsohuwar minista da laifi a kisan musulmi a Gujarat
Kotu ta sami tsohuwar minista da laifi a kisan musulmi a Gujarat
An sabunta: 29 ga Agusta, 2012 - An wallafa a 17:01 GMT
An kashe musulmi da dama a Gujarat
Wata kotu a India ta samu wata tsohuwar ministar gwamnati da hannu a kisan kare dangin da aka yi wa wasu musulmi casa'in da biyar, a lokacin wani rikicin addini a jihar Gujarat, shekaru goma da su ka wuce.
Ana zargin Maya Kodnani ne da tunzura jama'a su afka wa al'umar Musulmi a birnin Ahmedabad.
An same ta da laifi ne tare da wani jagoran mayakan 'yan kishin Hindu, Babu Bajrangi, da wasu mutanen su talatin.
Tarzomar ta Gujarat ta barke ne bayan mutuwar wasu 'yan Hindu dake dawowa daga ziyarar ibada, a wata gobara da ta tashi a cikin jirgin kasa.
Mutane sama da dubu ne, galibinsu musulmi aka kashe, a hare haren ramuwar gayyar da su ka biyo baya.